ועדת הכספים, כנסת 17, פרוטוקול מספר , 2006-12-27 10:33

יעקב ליצמן: אני פותח את ישיבת ועדת הכספים.

טליה דולן: למעשה זו חבילת תקנות שקשורה בסוף שנת המס כאשר בחלקן מדובר בעדכון סכומים.

טליה דולן: תקנות מס הכנסה, כללים לחישוב המס בשל החזקה של יחידות השתתפות בשותפות לחיפושי נפט, אלה תקנות שכל שנה אנחנו שוקלים מחדש האם להביא אותן בפניכם או לא.

טליה דולן: התקנות האלה למעשה מעודדות את מי שמשקיע בחיפושי נפט על-ידי זה שהוא יכול לקבל את ההשקעה.

טליה דולן: אנחנו חושבים שנכון להמשיך את תחולת התקנות האלה.

שי חרמש: כי אחרת יתייחסו לזה כהוצאה הונית?

טליה דולן: לא.

טליה דולן: תקנות מס הכנסה, אינפלציה, שיעורי פחת, אלה תקנות שקובעות פחת בשיעור גבוה יותר לתעשייה, חקלאות ומלונאות.

טליה דולן: כיוון שהתעשיות האלה, וגם המלונאות, נמצאות במצב שבו אנחנו חושבים שנדרש להן העידוד הזה, ובגלל פחת גבוה יותר בתחומים האלה, אנחנו מבקשים להאריך את התקנות האלה שקובעות פחת בשיעורים גבוהים, משהו כמו פי שניים או במקרים מסוימים אפילו פי שלושה משיעור הפחת הקבוע בשנת המס 2007.

טליה דולן: אם הפחת הרגיל הוא 5 אחוזים או 15 אחוזים, אתה תקבל שלושים אחוזים או 45 אחוזים.

טליה דולן: זה לא כמו שהיה לנו כשנולדו התקנות האלה, שם ניתן פחת בשיעור של מאה אחוזים.

שי חרמש: לצורך זה כלול גם עניין הפחת לערבה התיכונה?

טליה דולן: לא.

טליה דולן: תקנות של הפחת לערבה התיכונה זה דבר אחר.

טליה דולן: זה ניכוי בשל פחת.

טליה דולן: אלה תקנות שקובעות בכל מדינת ישראל שיעורי פחת גבוהים יותר לחקלאות, מלונאות ותעשייה.

טליה דולן: תקנות מס הכנסה, שיעורי המס על הכנסה בעד עבודה במשמרות, יש לנו הטבות במס לעובדים במשמרת שנייה ושלישית, ואנחנו מבקשים להאריך את הטבות המס האלה, חלק מהכנסתם של העובדים במשמרת השנייה והשלישית, עד לסכום נדמה לי של 10,000 שקלים.

סמדר אלחנני: משכורת שלא עולה על 8,880 שקלים לחודש.

טליה דולן: נכון.

טליה דולן: ניכויים מהכנסות משקיעים בסרט בישראל.

טליה דולן: שוב, כמו תקנות הנפט, כל שנה מחדש אנחנו חושבים שמן הראוי לעודד השקעות של סרטים בישראל.

טליה דולן: זה דבר שנעשה בעולם כולו.

טליה דולן: אם אתה משקיע בסרט ישראלי, אתה יכול לנכות את ההשקעה שלך בסרט הישראלי כנגד ההכנסה שלך מכל מקור אחר.

טליה דולן: קביעת תשלומים בעד שירותים או שירותים כהכנסה.

טליה דולן: זו התאמה למלאי.

טליה דולן: הצו הזה קובע שכאשר אתה משלם עבור שירותים שקיבלת או נכס שרכשת, איזה מחזור צריך להיות לך כמשלם כדי שחובת ניכוי במקור ממקבל ההכנסה תחול עליך.

טליה דולן: אנחנו פשוט מתאימים את הסכום בהתאם לשינוי המדד בשנה האחרונה.

טליה דולן: זה דבר טכני לגמרי.

טליה דולן: צו מס הכנסה, תיאומים בשל אינפלציה, התליית תחולתם של סעיפים 4 ו-5.

טליה דולן: סעיף 4 לחוק תיאומים בשל אינפלציה קובע חובת תיאום של מלאי.

טליה דולן: סעיף 5 קובע חובת מלאי של אשראי ספקים.

טליה דולן: שני הדברים האלה, מלאי ואשראי ספקים, הם דברים שמעצם טיבם מתכלים מהר ולכן אנחנו חושבים שבתנאי אינפלציה קיימים לא נכון להטיל על הנישום לתאם דווקא את הסכומים האלה של אשראי ספקים ומלאי.

טליה דולן: למה אנחנו בעצם לא מבטלים את חוק המיסוי בתנאי אינפלציה כולו כי היה לנו צוות בראשות המשנה לממונה על הכנסות המדינה שבדק את זה, וראינו שלבי נכסים שמטבעם יש להם חיים ארוכים כמו למשל נכס, אז גם אם אני חיה בסביבת אינפלציה של 1.5 אחוז לשנה, על פני חיי הנכס, 10 שנים, 20 שנים, ההשפעה היא בכל-זאת גדולה.

טליה דולן: לכן אנחנו לא רוצים להימלט לגמרי מחובת העדכון.

קריאה: זה כמו בקצבאות זקנה.

טליה דולן: נכון.

טליה דולן: אנחנו לא רוצים להימלט לגמרי מחובת העדכון, במיוחד שהמשק כבר פחות או יותר פועל כמו טייס אוטומטי.

טליה דולן: רואי החשבון, המשרדים, מנהלי החשבונות ערוכים לתיאום של אינפלציה.

דוד טל: זה לא מכביד עליהם וזה לא מיותר?

טליה דולן: להיפך.

טליה דולן: אנחנו חושבים שהתיאום של המלאי ואשראי ספקים מכביד ומיותר.

טליה דולן: אנחנו לא חושבים שראוי לגמרי לבטל את שיטת ההצמדה בארץ.

דוד טל: ברשותך, אני חוזר שני סעיפים אחורה, להשקעה בסרטים.

דוד טל: אמרת שכל השקעה בסרטים מוכרת בכל מקום.

טליה דולן: נכון.

דוד טל: זה כולל גם את ההכנסות של אשתו?

טליה דולן: אם יש להם חישוב מאוחד.

טליה דולן: אם יש להם חישוב מאוחד ולאשתו יש חנות נעליים ולו יש תחנת דלק, הוא יכול גם כנגד חנות הנעליים.

טליה דולן: אם אשתו פקידה במשרד האוצר, אז לא.

טליה דולן: עדכון סכומים, קביעת תשלומים בעד עיבוד או בעד מסחר ביהלומים כהכנסה.

טליה דולן: זה סעיף שדומה לסעיף שדן בקביעת תשלומים בעד שירותים או נכסים להכנסה.

טליה דולן: למעשה אנחנו מעדכנים את גובה המחזור של מי שמשלם בעד עיבוד יהלומים או בעד מסחר ביהלומים.

טליה דולן: כשאתה משלם ויש לך מחזור שהוא גבוה מעל המחזור שנקבע בצו הזה, אתה חייב בניכוי במקור לגבי אותו אדם שנתן לך את השירות של עיבוד היהלומים או של מסחר ביהלומים.

טליה דולן: אנחנו קובעים בכל-זאת סכום מינימאלי, כי אנחנו לא רוצים להטיל את החובה על עוסק קטן שהמחזור שלו מאוד נמוך.

טליה דולן: אנחנו יוצאים מנקודת הנחה שאם אתה עובר מחזור מסוים, יש לך מן הסתם מנהל חשבונות, יועץ מס, ואתה יכול להיות ידו הארוכה של מס הכנסה ולנכות את התשלומים במקור.

סמדר אלחנני: כל שנה חוזרים עם אותן התקנות.

סמדר אלחנני: אני אעיר לגבי חלק מהן.

סמדר אלחנני: לגבי חיפושי נפט, מחקר וסרטים, כל שנה היו נותנים את האומדן והיו אומרים כמה זה עולה למשק.

סמדר אלחנני: אומדן הטבות המס בגין הנושאים האלה.

סמדר אלחנני: זה היה 50 מיליון שקלים.

סמדר אלחנני: השנה אני בודקת בעיקרי התקציב ואין כבר עלות מס.

חיים אורון: הם עוסקים שם בסכומים שמעל מאה מיליון שקלים.

חיים אורון: הם העלו את הרף.

סמדר אלחנני: או שהם חשבו ועשו בסדר, כי ועדת הכספים אולי לא תאשר את זה, או שהם חשבו שלא יהיה שימוש בזה.

יעקב ליצמן: או שלא חישבו בכלל.

סמדר אלחנני: יש היום רפורמה בכל שוק ההון ובכל המסים, ולא צריך כבר דבר מיוחד.

סמדר אלחנני: צריך להכליל אותם בכל מיסוי שוק ההון.

סמדר אלחנני: לפני שנתיים מסרו לוועדה כי קיימת קרן שמעניקה תמיכות לסרטים ומאז שהותקנו התקנות יש שינויים.

סמדר אלחנני: זאת אומרת, יש כבר מסלול אחר להשקעות בסרטים, וזה דבר טוב בעיניי כי זו השקעה מצוינת ודבר חשוב ביותר, אבל יש פה מקור אחר, צורה אחרת של תמיכה.

סמדר אלחנני: לפני שנתיים אמר לנו מאיר קפוטא שהוא לא מוציא מכלל אפשרות לעשות בדיקה נוספת, לאו דווקא בהקשר זה, האם באמת היום אנחנו רוצים לתת את התמריץ הזה כאן ולא במקום אחר.

סמדר אלחנני: אולי ישתנו סדרי הקדימויות ונאמר לנו שיבדקו.

סמדר אלחנני: זה היה לפני שנתיים, גם לפני שנה, וגם השנה.

סמדר אלחנני: אותו הדבר אמרו לגבי שיעורי הפחת.

סמדר אלחנני: שיעורי הפחת אצלנו הם מעל ומעבר למה שנהוג בעולם.

סמדר אלחנני: פחת זה דבר כלכלי והוא לא בשמים.

סמדר אלחנני: אתה יודע ששולחן מחזיר 10 שנים, מכונה 20 שנה, יש שיעורי פחת כאשר זה 5 אחוזים וזה 10 אחוזים.

סמדר אלחנני: עלות ההטבה בגין הפחת היא 300 מיליון שקלים בשנה.

סמדר אלחנני: בידיכם שיקול הדעת אם זאת הדרך להוסיף 300 מיליון שקלים.

סמדר אלחנני: הנחת מס על עבודה במשמרות.

סמדר אלחנני: גם את זה מחדשים כל שנה וכאן צריך לעשות חשיבה, האם זה דבר טוב, לעודד עבודה במשמרות, ואז צריך לתת את זה כהוראה של קבע.

סמדר אלחנני: אם זה לא דבר טוב, אולי צריך לבטל את זה, כי בסך הכול מי מרוויח מעבודה במשמרות?

סמדר אלחנני: המעסיק מרוויח מזה, ואז שישלם.

סמדר אלחנני: למה צריכה המדינה להתערב בדבר הזה?

סמדר אלחנני: זה הרי נועד לניצול ציוד במשמרת שנייה ושלישית.

סמדר אלחנני: שהמעביד ישלם.

יעקב ליצמן: למה להכביד על המעביד?

סמדר אלחנני: לא אמרתי להכביד על המעביד.

סמדר אלחנני: 150 מיליון שקלים זה כסף שנלקח ממקום אחר.

סמדר אלחנני: תבטל לו את מס הבריאות, למה דווקא משמרות?

סמדר אלחנני: יש עוד דברים להוציא במערכת המס ולאו דווקא במשמרות.

סמדר אלחנני: מי שמנצל את הציוד במשמרת שנייה ושלישית, מרוויח מזה.

סמדר אלחנני: למה אני צריכה לשלם לו את זה כאשר אפשר היה לתת את זה בדרך אחרת?

סמדר אלחנני: אם זה כדאי לו, הוא ישלם, אם זה לא כדאי לו, הוא לא ישלם.

יעקב ליצמן: אנחנו מצביעים.

יעקב ליצמן: מי בעד?

יעקב ליצמן: מי נגד?

יעקב ליצמן: מי נמנע?

יעקב ליצמן: אושרו תקנות מס הכנסה (כללים לחישוב המס של החזקה של יחידות השתתפות בשותפות לחיפושי נפט) (תיקון), התשס"ז-2006 תקנות מס הכנסה (תיאומים בשל אינפלציה) (שיעורי פחת) (תיקון מס' 3), התשמ"ט-1989 (תיקון), התשס"ז-2006 תקנות מס הכנסה (שיעור המס על הכנסה בעד עבודה במשמרות) (תיקון), התשס"ז-2006 תקנות מס הכנסה (ניכויים מהכנסות משקיעים בסרט בישראל) (תיקון), התשס"ז-2006 תקנות מס הכנסה (קביעת תשלומים בעד שירותים או נכסים כהכנסה) (תיקון), התשס"ז-2006 צו מס הכנסה (קביעת תשלומים בעד שירותים או נכסים כהכנסה) (תיקון), התשס"ז-2006 צו מס הכנסה (תיאומים בשל אינפלציה) (התליית תחולתם של סעיפים 4 ו-5), התשס"ז-2006 צו מס הכנסה (קביעת תשלומים בעד עיבוד או בעד מסחר ביהלומים כהכנסה) (תיקון), התשס"ז-2006